Nordjyllands nye nationaldyr må være en spækhugger. I hvert fald følger tusindvis af nordjyder hver dag med i, hvordan det går den 3.000 kilo tunge spækhugger, der holder til ved Nørresundby i Limfjorden. I fem dage har den svømmet rundt i fjorden - først mellem Mou og Hals og siden hen ved Nørre Uttrup Lystbådehavn, hvor den fredag eftermiddag stadig holder til. Desværre ser det ud til, at spækhuggeren ikke har det godt. - Den trækker stadig vejret i samme leje som de seneste dage, men den har ligget stille i samme område for længe, siger vildtkonsulent ved Naturstyrelsen Ivar Høst, der selv var ude og se til spækhuggeren fredag formiddag. Frygter det værste Spækhuggeren svømmer rundt omkring 500 meter fra lystbådehavnen i Nørresundby. Den har kun lyttet sig ganske lidt siden søndag, hvor den flyttede længere ind i Limfjorden - og det er bestemt ikke et sundhedstegn. - Flere af dem, der har fulgt spækhuggeren og har forstand på spækhuggeres adfærd, undrer sig over dens adfærd. Den opfører sig ganske anderledes, så ingen af os har en god forklaring på, hvorfor den gør, som den gør, siger Ivar Høst. VIDEO: Se vildtkonsulent Ivar Høst fortælle om spækhuggeren: Vildtkonsulenten håber inderligt på, at den nordjyske spækhugger klarer sig. Men han frygter det værste. - Hvis jeg skal være realistisk tror jeg, den går til på et tidspunkt. Mit håb er, at den overrasker os alle sammen. Det er drømmescenariet, at den svømmer sin vej, siger Ivar Høst. Spækhuggere er sociale dyr, som normalt danner livslange flokke på op mod 50 spækhuggere. Derfor burde den lokale af slagsen også søge ud mod det åbne hav, hvis den var rask. - Det er urealistisk, at den har slået sig ned i Limfjorden. Dyret skal være langt ude til havs, for det er den naturlige cyklus for den, siger Ivar Høst. Hold afstand Hvis man går sig en tur på havnen i Aalborg eller Nørresundby, kan man være heldig at spotte spækhuggerens finne og udblæsning, når den trækker vejret. Men det er en rigtig dårlig idé at sejle tæt på det enorme dyr, selvom det kan være fristende. - Man skal lade den være i fred og hold god afstand til den. Man bør ikke komme tættere på end 300 meter af respekt for dyret. Det ser nu også ud til, at folk respekterer det, siger Ivar Høst. Vildtkonsulenten fra Naturstyrelsen tager ud og besøger den nordjyske gæst igen lørdag. - Men kommer den til at sidde fast igen på et tidspunkt, skubber vi den ikke ud igen, slår han fast. VIDEO: Mød nogle af Danmarks største spækhugger-fans:
Nørre Uttrup Lystbådehavn i Limfjorden huser stadig den populære spækhugger, der i en uge har holdt til i den nordjyske fjord. Men den opfører sig ikke normalt, siger vildtkonsulent.